钦定古今图书集成/明伦汇编/官常典/第616卷 > 万观
## 钦定古今图书集成/明伦汇编/官常典/第616卷 > 万观

按《明外史》本传：“观字经训，南昌人。弱冠成永乐十九
年进士。帝少之，令归肄学。寻召为御史，改严州知府。
府东境七里泷，汉严子陵钓台址也。有渔舟数百艇，
时剽行旅。观编十舟为一甲，令画地巡警，不匝月，盗
屏迹。乃励学校，劝农桑，奏减织造，以银代丝税，民皆
便之。九年考绩，治行为海内第一。既以忧去，将除服”，
严州民豫上章，愿复得观为守，金、衢民亦上章乞之，
朝廷异焉。补平阳府，政绩益茂。有芝生尧祠栋上，士
民皆言使君德化所致。观曰：“太守知奉职而已，芝非
吾事也。”考满，擢山东布政使，卒于官。